**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS TARYBOS 2018 M. SAUSIO 25 D. SPRENDIMO NR. T2-6 „DĖL KLAIPĖDOS MIESTO SAVIVALDYBĖS 2018–2020 METŲ STRATEGINIO VEIKLOS PLANO PATVIRTINIMO“ PAKEITIMO**

**1. Sprendimo projekto esmė, tikslai ir uždaviniai.**

Sprendimo projekto tikslas – pakeisti Klaipėdos miesto savivaldybės 2018–2020 m. strateginio veiklos plano (patvirtinto Klaipėdos miesto savivaldybės tarybos 2018 m. sausio 25 d. sprendimu Nr. T2-6 „Dėl Klaipėdos miesto savivaldybės 2018–2020 metų strateginio veiklos plano patvirtinimo“) programos „Susisiekimo sistemos priežiūros ir plėtros programa“ (Nr. 06) aprašymo priedą.

**2. Projekto rengimo priežastys ir kuo remiantis parengtas sprendimo projektas.**

Savivaldybės administracija, siekdama valstybės skiriamų kelių priežiūros ir plėtros programos lėšų perskirstymo, inicijavo Lietuvos Respublikos susisiekimo ministro įsakymu tvirtinamo vietinės reikšmės kelių (gatvių) tikslinio finansavimo 2018 m. sąrašo pakeitimą, kadangi metų eigoje paaiškėjo, kad atliekant Tilžės g. nuo Šilutės pl. iki geležinkelio pervažos rekonstrukciją bus atlikta mažiau darbų nei planuota, o atliekant Jūrininkų prospekto ruožo nuo Šilutės pl. iki Minijos g. kapitalinį remontą bus atlikta daugiau darbų nei planuota. Dėl to pasiūlyta lėšas, suplanuotas Tilžės g. rekonstrukcijai, perkelti kitam objektui – Jūrininkų pr. kapitaliniam remontui.

Ministerija atsižvelgė į prašymą ir Susisiekimo ministro 2018 m. lapkričio 21 d. įsakymu Nr. 3-581 „Dėl Lietuvos Respublikos Susisiekimo ministro 2018 m. gegužes 16 d. įsakymo Nr.3-234 „Dėl vietinės reikšmės kelių (gatvių) tikslinio finansavimo 2018 metų sąrašo patvirtinimo“ pakeitimo“) pakeitė sąrašą.

Programos Nr. 06 pakeitimo lyginamais variantas su paaiškinimais yra pateikiamas *Excel* formate.

**3. Kokių rezultatų laukiama.**

Patvirtinus šį Klaipėdos miesto savivaldybės 2018–2020 m. strateginio veiklos plano pakeitimą, iki 2018 metų galo bus panaudotos visos Klaipėdos m. savivaldybei skirtos kelių priežiūros ir plėtros programos lėšos.

**4. Sprendimo projekto rengimo metu gauti specialistų vertinimai.**

Negauti.

## **5. Išlaidų sąmatos, skaičiavimai, reikalingi pagrindimai ir paaiškinimai.**

Sprendimo projektas parengtas pagal asignavimų valdytojo Investicijų ir ekonomikos departamento pateiktą prašymą koreguoti 2018–2020 m. SVP programos Nr. 06 aprašymo priedą.

## **6. Galimos teigiamos ar neigiamos sprendimo priėmimo pasekmės.**

Teigiamos pasekmės – bus tinkamai ir laiku įgyvendintos Klaipėdos miesto savivaldybės 2018–2020 m. strateginio veiklos plano programos Nr. 06 priemonės.

Neigiamų pasekmių nenumatoma.

**PRIDEDAMA.**

1. Lietuvos Respublikos susisiekimo ministro įsakymo kopija, 2 lapai;

2. Klaipėdos miesto savivaldybės 2018–2020 m. strateginio veiklos plano programos Nr. 06 lyginamasis variantas, 9 lapai.

Strateginio planavimo skyriaus vedėja Indrė Butenienė